สปสช. เปิด 3 ช่องทางให้ผู้ติดเชื้อโควิดลงทะเบียนสู่ระบบการรักษาที่บ้าน
นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) กล่าวว่า จากจำนวนผู้ติดเชื้อโควิด -19 ที่เพิ่มมากขึ้น ในส่วนของประชาชนที่ตรวจ ATK แล้วพบว่าผลเป็นบวกติดเชื้อโควิด ตามหลักเกณฑ์การให้บริการ ต้องเข้าสู่ระบบการดูแลที่บ้าน (Home Isolation) ระบบ Home Isolation เป็นบริการที่ครอบคลุมดูแลผู้ติดเชื้อโควิด-19 ทุกคน ทุกสิทธิการรักษา ซึ่งสามารถเข้าสู่ระบบได้ด้วย 3 ช่องทางคือ โทรหาสายด่วน สปสช. 1330 กด 14 ช่องทางลิงค์ https://crmsup.nhso.go.th/#TicketHI ไปกรอกข้อมูลตัวเองเพื่อให้เจ้าหน้าทีติดต่อกลับ หรือทางช่องทาง Line สปสช. @nhso เมื่อลงทะเบียนในระบบ Home Isolation แล้ว เจ้าหน้าที่จะเร่งประสานและจับคู่กับสถานพยาบาลเพื่อรักษาตามระบบการดูแลผู้ติดเชื้อโควิด -19 ที่บ้าน ภายใน 6 ชม. จะมีเจ้าหน้าที่ติดต่อกลับเพื่อประเมินอาการเบื้องต้น หากยังไม่ได้รับการติดต่อกลับภายใน 6 ชั่วโมง ขอให้โทรแจ้งสายด่วน สปสช. 1330 อีกครั้ง ทางเจ้าหน้าที่จะติดตามให้ เมื่อได้รับการจับคู่ดูแลกับสถานพยาบาลแล้ว จะได้รับบริการดูแล คือมีการประเมินอาการด้วยวิดิโอคอลติดตามวันละ 1 ครั้ง ได้รับเครื่องวัดไข้และเครื่องวัดออกซิเจนปลายนิ้ว ได้ยาฟ้าทะลายโจรและยาพื้นฐานอื่นๆ พร้อมส่งอาหารให้วันละ 3 มื้อ ในกรณีที่ผู้ติดเชื้อโควิด 19 มีอาการเปลี่ยนแปลง ให้แจ้งสถานพยาบาลที่ดูแลเพื่อขอรับยาฟาวิพิราเวียร์ และหากมีอาการแย่ลงให้แจ้งสถานพยาบาล เพื่อส่งต่อรักษาในโรงพยาบาลต่อไป สปสช.เพิ่มสายด่วน สปสช. 1330 เป็น 3,000 คู่สาย เริ่มมีความตื่นตัวในการโทร.เข้ามากขึ้นวันละ 2,000-3,000 ราย โดยเฉพาะกรุงเทพมหานครและปริมณฑล ยังไม่พบปัญหาอะไร